Minører fra Forsvarskommandoen sejlede lørdag aften ud til en fiskekutter cirka fem kilometer fra kysten ud for Thyborøn. Det skyldtes, at fiskere fik en torpedo i trawlet. - Den var kæmpestor. Jeg har aldrig set så stor en torpedo før. Det er helt ubegribeligt, at der kommer sådan en stor en op. Man skal lige have pusten bagefter, sagde René Kloster til TV 2, der først bragte historien. Han er kaptajn på fiskekutteren St. Anthony, som fiskede torpedoen op. Pressevagt ved Forsvarskommandoen Aein Amripour sagde lørdag til Ritzau, at fiskekutteren ville blive ryddet for mennesker, før minørerne skulle detonere den syv meter lange torpedo. Og det lykkedes omkring klokken 22.30, oplyser han søndag morgen. Det skete, efter at torpedoen blev sænket cirka 19-20 meter ned på havbunden. Tysk G7 torpedo Gert Norman Andersen, der er direktør på Sea War Museum Jutland, fortæller, at han kan se at topedoen var en tysk G7. G7 betyder, at den var syv meter lang og den har 150 kilo sprængstof. Det farlige ved denne type torpedo er den lille propel den har på spidsen. Den kunne man programmere, så torpedoen blev armeret, når propellen eksempelvis havde drejet 800 gange rundt. - Og så skal man altså passe på sådan en torpedo, hvis den nu kun mangler at dreje en enkelt omgang mere, fortæller Gert Normand Andersen til TV MIDTVEST. Sprængladning på torpedoen Detoneringen foregik ved, at en sprængladning blev monteret på torpedoen, som fik den til at eksplodere. Til TV 2 sagde René Kloster, at det er tredje gang, at han har oplevet at have fisket krigslevn op af vandet. Særligt ved vestkysten dukker der til tider rester fra Anden Verdenskrig op. Søndag i sidste uge måtte Forsvarets ammunitionsryddere (EOD) bortsprænge en mortergranat, som blev fundet på en strand i Søndervig, der ligesom Thyborøn ligger på den jyske vestkyst. /ritzau/

Opsummering:
Minører rykkede ud til en fiskekutter, som lørdag fangede en torpedo uden for kysten til Thyborøn.